text: Brand giver ekstra arbejde
  26 februar 2018 kl. 10.29
  Søndag middag gik en losseplads i brand syd for Aabenraa. I dag er oprydningsarbejdet i fuld gang. 
  Søndag gik der ild i en del plastik og flamingo på lossepladsen i Sønder Hostrup syd for Aabenraa. 
  Omkring 50 brandfolk fra beredskabet i Haderslev samt lossepladsens personale fik branden under kontrol ved 18-tiden, oplyste indsatsleder Erik Dall, Brand og Redning, Sønderjylland, søndag til TV SYD.
  Paul Rygaard, teamleder, Arwos Deponi: "Status er, at branden er slukket, og lige nu er vi ved at rydde op. Og så holder vi selvfølgelig øje med lossepladsen resten af dagen."
  I dag er arbejdet med at rydde op efter branden stadig i gang, fortæller Paul Rygaard, der er teamleder ved Arwos Deponi, til TV SYD. 
  - Status er, at branden er slukket, og lige nu er vi ved at rydde op. Og så holder vi selvfølgelig øje med lossepladsen resten af dagen, siger han. 
  Overvågningsbilleder fra lossepladsen viser, at branden opstod klokken 12.12 søndag. Den præcise brandårsag kendes endnu ikke, men der er er sandsynligvis tale om selvantændelse. 
  - Vi ved ikke, hvordan branden er opstået. Vi tror, at noget har ligget og ulmet, og så er det simpelthen selvantændt i løbet af weekenden, siger han.
  
  